《赠潘孝廉丈德舆即送其还淮安四章 其三》
清代·姚燮

斯文毓灵瑞，造物亦深至。轩冕何荣辱，忍与争取弃。

所为先生悲，夙抱宏干济。即此忠厚心，于世实相系。

奔走长安门，讵为贱贫计？安能投草茅，论舌听凋敝。

置酒临高台，天宇浩空气。白云去不返，飞鸟倦谁寄？

为君击剑歌，洒然一流涕。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。